**Tallinna Tehnikakõrgkool** (lühend **TTK**) on riiklik rakenduskõrgkool Tallinnas ja Mõdrikul, millest on kujunenud suurim tehnikavaldkonna rakenduskõrgkool Eestis.

Tehnikakõrgkoolis on 6 instituuti ja 19 õppekava. Õppetöö toimub kõrghariduse õppekavadel alates 1992. aastast.

2020. aasta seisuga õpib kõrgkoolis umbes 3200 üliõpilast.

Ajalugu
-------

Kooli alguseks on 01.12.1940, kui ENSV Rahvakomissaride Nõukogu (RKN) otsusega asutati ja avati riigi ülalpeetava koolina Tallinna Õhtutehnikum. Järgnevate kümnendite jooksul vahetas kool korduvalt nime.

Tehnikakõrgkool on Tallinna Ehitus- ja Mehaanikatehnikumi (TEMT) õigusjärglane. 1992. aastal sai ta Tallinna Kõrgema Tehnikakooli nime all rakenduskõrgkooliks. Praegust nime kannab Tallinna Tehnikakõrgkool aastast 1999.[*viide?*]

2006. aastal avati Tallinna Kergetööstustehnikumi erialade baasil rõiva- ja tekstiiliteaduskond. Hiljem kujundati teaduskonnad instituutideks ja 2020. aastal liideti rõiva ja tekstiili instituut ringmajanduse ja tehnoloogia instituudiga.[*viide?*]

2019. aastal liideti Tallinna Tehnikakõrgkooliga Lääne-Viru Rakenduskõrgkool, millest sai Tallinna Tehnikakõrgkooli teenusmajanduse instituut.

### Kooli nimed

* 1940–1944 Tallinna Õhtutehnikum
* 1944–1945 Tallinna II Tööstustehnikum
* 1945–1948 Tallinna Industriaaltehnikum
* 1948–1955 Tallinna Arhitektuuri- ja Ehitustehnikum
* 1955–1961 Tallinna Ehitustehnikum
* 1961–1992 Tallinna Ehitus- ja Mehaanikatehnikum
* 1992–1999 Tallinna Kõrgem Tehnikakool
* 1999– Tallinna Tehnikakõrgkool

Instituudid
-----------

Tallinna Tehnikakõrgkool 2018. aastal
Koolis on kuus instituuti:

* arhitektuuriinstituut
* ehitusinstituut
* logistikainstituut
* tehnoloogia ja ringmajanduse instituut
* tehnikainstituut
* teenusmajanduse instituut (Mõdriku õppekeskuses)

Lisaks tegutsevad humanitaar- ja majandusainete keskus, reaalainete keskus ja kehakultuurikeskus.

Varem oli koolil viis teaduskonda, mis olid arhitektuuri ja keskkonnatehnika teaduskond, ehitusteaduskond, mehaanikateaduskond, rõiva- ja tekstiiliteaduskond ning transporditeaduskond.[*viide?*]

Rakenduskõrgharidust pakutakse üheksateistkümnel õppekaval: rakendusarhitektuur; hoonete ehitus; teedeehitus; rakendusgeodeesia; kinnisvara korrashoid; transport ja logistika; transpordi- ja liikluskorraldus; ostu- ja hankekorraldus; keskkonnatehnoloogia ja -juhtimine; tootmine ja tootmiskorraldus; moetööstus; autotehnika; elektritehnika; masinaehitus; robotitehnika; ärijuhtimine; majandusarvestus; sotsiaaltöö; teabehalduse ja infosüsteemide korraldamine.

Juhtimine
---------

Kõrgkooli esimeseks rektoriks oli aastatel 1992–2010 professor Arvi Altmäe (Tallinna Ehitus- ja Mehaanikatehnikumi direktor aastatel 1983–1992). Alates 2010. aasta sügisest on rektoriks professor Enno Lend, kelle ametiaeg kestab viis aastat. 2015. aastal valiti professor Lend teiseks ja 2020. aastal kolmandaks ametiajaks.

Kõrgkoolil on ka nõukogu, kuhu kuuluvad rektor, prorektorid, finants- ja haldusdirektor, akadeemiliste struktuuriüksuste juhid, neli akadeemiliste töötajate esindajat ja üliõpilaskonna esindajad.

Tugikeskused
------------

Tallinna Tehnikakõrgkoolil on lisaks õppe- ja abistruktuurid nagu reaalainete keskus, humanitaarainete keskus, kehakultuurikeskus, raamatukogu, haridustehnoloogia keskus ja ettevõtetega koostööks tehnosiirdekeskus.[*viide?*]

Kõrgkooli hoonetekompleksi kuuluvad õppe- ja administratiivruumid ning laborid ja praktiliste tööde ruumid. Siidisaba 7 asuvad kõrgkooli üliõpilaselamu, spordisaal ning rõiva- ja tekstiiliteaduskonna õppelaborid, Siidisaba 8 asuvad autotehnika õppelabor ja rajatiste õppetooli labor.[*viide?*]

* Tallinna Tehnikakõrgkooli aulaTallinna Tehnikakõrgkooli aula
* Interjöör III korruselInterjöör III korrusel
* FuajeeFuajee
* Peahoone 2018. aastalPeahoone 2018. aastal
* RaamatukoguRaamatukogu
* Mõdriku mõisa peahoones tegutseb tehnikakõrgkooli teenusmajanduse instituutMõdriku mõisa peahoones tegutseb tehnikakõrgkooli teenusmajanduse instituut
* Alates 2015. aastast toimuvad seal Eesti meistrivõistlused Rubiku kuubiku lahendamisesAlates 2015. aastast toimuvad seal Eesti meistrivõistlused Rubiku kuubiku lahendamises

Vaata ka
--------

* Tallinna Tehnikakõrgkooli raamatukogu

Viited
------

1. 1 2  "Aastaraamat 2012" (PDF). Originaali (PDF) arhiivikoopia seisuga 8. jaanuar 2014. Vaadatud 19. novembril 2013.
2. ↑  Eesti NSV Teataja 35, 29.10.1940
3. ↑  RT III, 09.04.2019, 6
4. ↑  Tallinna Ehitus- ja Mehaanikatehnikumi reorganiseerimise kohta Tallinna Kõrgemaks Tehnikakooliks, RT 1992, 28, 391
5. 1 2  Instituudid ja keskused Tallinna Tehnikakõrgkool (vaadatud 30. mail 2020)
6. ↑  Õppekavad Tallinna Tehnikakõrgkool (vaadatud 30. mail 2020)
7. ↑  "Tallinna Tehnikakõrgkooli rektorina jätkab Enno Lend" Haridus- ja Teadusministeerium, 26. mai 2020
8. ↑  Nõukogu Tallinna Tehnikakõrgkool (vaadatud 30. mail 2020)

Kirjandus
---------

* 2015 – Paavo Kangur. "Sild üle ajajõe. Tallinna Tehnikakõrgkooli lugu". Tallinn 2015

Välislingid
-----------

|  |  |
| --- | --- |
|  | Pildid, videod ja helifailid Commonsis: **Tallinna Tehnikakõrgkool** |

* Koduleht

| * v
* r
Eesti kõrgkoolid |
| --- |
| Avalik-õiguslikud ülikoolid | 
Eesti Kunstiakadeemia | Eesti Maaülikool | Eesti Muusika- ja Teatriakadeemia | Tallinna Tehnikaülikool | Tallinna Ülikool | Tartu Ülikool |  |
| Riiklikud rakenduskõrgkoolid | 
Eesti Lennuakadeemia | Kaitseväe Akadeemia | Kõrgem Kunstikool Pallas | Sisekaitseakadeemia | Tallinna Tehnikakõrgkool | Tallinna Tervishoiu Kõrgkool | Tartu Tervishoiu Kõrgkool |
| Eraülikoolid | 
Estonian Business School |
| Rakenduslikud erakõrgkoolid | 
EELK Usuteaduse Instituut | Eesti Ettevõtluskõrgkool Mainor | Eesti Metodisti Kiriku Teoloogiline Seminar | Kõrgem Usuteaduslik Seminar |